આ સંજોગોમાં ચંદ્રબાબુ નાયડુ પાસે છૂટા થવા સિવાયનો વિકલ્પ નહોતો. પ્રાદેશિક ધોરણે અને રાષ્ટ્રીય કક્ષાએ પોતાનું નામ ગાજતું રહે તે માટે ભાજપ સાથે લાંબો સમય રહેવામાં સાર નહોતો. દક્ષિણમાં જો બીજી વાર સિદ્ધરમૈયા જીતી જાય તો તેમનું કદ વધશે. કમલ હસન અને રજનીકાંતે હજી ચૂંટણીમાં પાત્ર ભજવવાના બાકી છે તે સંજોગોમાં દખ્ખણમાં એક માત્ર મહત્ત્વના નેતા તરીકે બાબુએ બળવો કરવો જરૂરી હતો.આ પછી હવે ચર્ચા એ થશે કે પંજાબમાં અકાલી દળ અને તેના પર કબજો જમાવીને બેસેલું અને મોટા પ્રમાણમાં ભ્રષ્ટાચારી ગણાયેલું બાદલ કુટુંબ ભાજપ સાથે રહેશે કે કેમ. પંજાબમાં બાદલ પરિવારે સત્તા ગુમાવી છે. તેના નેતા પ્રકાશસિંહ બાદલ વયોવૃદ્ધ છે અને બીજી પેઢી સુખબીર બાદલમાં એટલાં વેતા નથી. તેથી તામિલનાડુમાં ડીએમકે જેવી તેની હાલત છે. આમ મજબૂત ગણાય, પણ નવી પેઢીના હાથમાં વારસો ટકી શકશે કે કેમ તે સવાલ છે.